b'\n_START_ARTICLE_\nOpsjon\n_START_PARAGRAPH_\nEn opsjon  er en rett, men ikke en plikt, til p\xc3\xa5 et tidspunkt \xc3\xa5 kj\xc3\xb8pe eller selge verdipapirer (typisk aksjer), varer eller andre ytelser til en p\xc3\xa5 forh\xc3\xa5nd avtalt pris. Denne fremtidige prisen kan avvike fra verdipapirets eller varens markedsverdi._NEWLINE_En opsjon kan ogs\xc3\xa5 g\xc3\xa5 ut p\xc3\xa5 rett til \xc3\xa5 inng\xc3\xa5 eller forlenge avtale av et annet innhold, for eksempel brukes begrepet ofte i forbindelse med kontrakter innen fotball, der klubben eller spilleren gis opsjon p\xc3\xa5 \xc3\xa5 forlenge en kontrakt utover den opprinnelige bindingstid._NEWLINE_Det som p\xc3\xa5virker verdien p\xc3\xa5 en opsjon er forventet verdi av underliggende aktiva, tid til forfall og volatiliteten._NEWLINE_Opsjoner er en vanlig form for prestasjonsrettet bel\xc3\xb8nning innen n\xc3\xa6ringslivet, og tilbys vanligvis f\xc3\xb8rst og fremst topplederne i st\xc3\xb8rre, gjerne b\xc3\xb8rsnoterte aksjeselskaper. Hensikten er at opsjonsordningen skal fungere som motivasjon for vedkommende som tilbys opsjonen. Dersom denne bidrar til en positiv \xc3\xb8konomisk utvikling for selskapet, og dermed h\xc3\xb8yere aksjekurs, vil vedkommende kunne realisere sin opsjon og tjene penger p\xc3\xa5 selskapets verdi\xc3\xb8kning._NEWLINE_Opsjoner brukes ogs\xc3\xa5 i konkurransegrunnlag for private og offentlige anskaffelser. Innbyderen ber da om \xc3\xa5 f\xc3\xa5 pris p\xc3\xa5 en ytelse som det ikke er sikkert om vil bli bestilt. Vilk\xc3\xa5rene for \xc3\xa5 bestille ytelsen, f.eks. innen en tidsfrist, er normalt satt i konkurransegrunnlaget. Prisen p\xc3\xa5 opsjonen kan v\xc3\xa6re en del av konkurransen og inng\xc3\xa5 i vurderingen av hvilket tilbud eller anbud som skal bli tildelt kontrakten. Prisen skal regnes med i anskaffelsens verdi med hensyn til reglene om nasjonale eller E\xc3\x98S-terskelverdier i offentlige anskaffelser. Opsjoner av denne typen kan v\xc3\xa6re forskjellige fra aksje- og vareopsjoner, fordi opsjonsytelsene her ofte bare er deler av en st\xc3\xb8rre anskaffelse og leveransekontrakt._NEWLINE_Ogs\xc3\xa5 betegnelsen \xc2\xabnegativ opsjon\xc2\xbb er brukt om ytelser som innbyderen eller kj\xc3\xb8peren (byggherren) forbeholder seg rett til \xc3\xa5 trekke ut av leveransen p\xc3\xa5 n\xc3\xa6rmere vilk\xc3\xa5r. Dette er dermed ganske likt en avbestilling._NEWLINE_En opsjon kan v\xc3\xa6re en form for forkj\xc3\xb8psrett, en betinget avtale, en forel\xc3\xb8pig avtale og en s\xc3\xa5kalt \xc2\xabintensjonsavtale\xc2\xbb.\n_START_SECTION_\nKj\xc3\xb8psopsjon\n_START_PARAGRAPH_\nDersom markedsverdien p\xc3\xa5 det avtalte tidspunkt er h\xc3\xb8yere enn den avtalte prisen i opsjonen, vil opsjonshaveren kunne kj\xc3\xb8pe til den fastsatte, lavere prisen, og dernest videreselge til markedspris, og dermed innkassere en gevinst. Dersom prisen er lavere enn prisen i opsjonen, lar opsjonshaveren normalt v\xc3\xa6re \xc3\xa5 realisere opsjonen._NEWLINE_Dette er mest aktuelt ved verdipapirer og varer.\n_START_SECTION_\nSalgsopsjon\n_START_PARAGRAPH_\nDersom markedsverdien p\xc3\xa5 det avtalte tidspunkt er lavere enn den avtalte prisen i opsjonen, vil opsjonshaveren kunne kj\xc3\xb8pe til markedspris og dernest selge til den fastsatte, h\xc3\xb8yere prisen, og ogs\xc3\xa5 innkassere en gevinst. Dersom markedsprisen er h\xc3\xb8yere enn prisen i opsjonen, blir opsjonen ikke realisert._NEWLINE_Dette er mest aktuelt ved verdipapirer og varer.\n_START_SECTION_\nCovered call\n_START_PARAGRAPH_\nOpsjonstrategi som ved \xc3\xa5 utstede calls p\xc3\xa5 de aksjene man har, dekker posisjonen sin. Ut\xc3\xb8ves opsjonen m\xc3\xb8ter man kravet om \xc3\xa5 overlevere de aksjene man allerede har.\n_START_SECTION_\nEuropeisk opsjon\n_START_PARAGRAPH_\nEuropeiske opsjoner skiller seg fra andre opsjonstyper ved at de bare kan ut\xc3\xb8ves p\xc3\xa5 forfallsdatoen.\n_START_SECTION_\nAmerikansk opsjon\n_START_PARAGRAPH_\nEn amerikansk opsjon kan ut\xc3\xb8ves p\xc3\xa5 et hvilket som helst tidspunkt frem til forfallsdatoen. Finansielle opsjoner som handles ved de fleste europeiske og amerikanske b\xc3\xb8rser er amerikanske.\n_START_SECTION_\nBermudaopsjon\n_START_PARAGRAPH_\nEn opsjon som kan ut\xc3\xb8ves p\xc3\xa5 forfall og bare noen bestemte datoer f\xc3\xb8r forfall.\n_START_SECTION_\nBin\xc3\xa6r opsjon\n_START_PARAGRAPH_\nEn form for opsjonshandel forbundet med h\xc3\xb8y risiko, ofte gjennom utenlandske selskaper. Flere organ, inkludert \xc3\x98kokrim, advarer mot handel med bin\xc3\xa6re opsjoner.'